Document ID: 32007D0231

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Απριλίου 2007
για τροποποίηση της απόφασης 2006/502/ΕΚ που απαιτεί από τα κράτη μέλη, αφενός να λάβουν μέτρα ώστε να εξασφαλίσουν ότι θα διατίθενται στην αγορά μόνο αναπτήρες ασφαλείς για τα παιδιά, και αφετέρου να απαγορεύσουν τη διάθεση φαντεζί αναπτήρων στην αγορά
[κοινοποιηθείσα υπό τον αριθμό Ε(2007) 1567]
(Κείμενο που παρουσιάζει ενδιαφέρον για τον ΕΟΧ)
(2007/231/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 13,
Εκτιμώντας τα ακόλουθα:
(1)
Η απόφαση 2006/502/ΕΚ της Επιτροπής (2) απαιτεί από τα κράτη μέλη, αφενός να λάβουν μέτρα ώστε να εξασφαλίσουν ότι θα διατίθενται στην αγορά μόνο αναπτήρες ασφαλείς για τα παιδιά, και αφετέρου να απαγορεύσουν τη διάθεση φαντεζί αναπτήρων στην αγορά.
(2)
Η απόφαση 2006/502/ΕΚ εφαρμόζεται μόνον για περίοδο 12 μηνών από την ημερομηνία κοινοποίησης. Ωστόσο, η απόφαση μπορεί να ανανεωθεί για συμπληρωματικές περιόδους σύμφωνα με το άρθρο 13 παράγραφος 2 της οδηγίας 2001/95/ΕΚ.
(3)
Λαμβάνοντας υπόψη την πείρα μέχρι στιγμής και λόγω έλλειψης μόνιμης κοινοτικής νομοθετικής πράξης για την ασφάλεια των αναπτήρων, είναι απαραίτητη η ανανέωση της ισχύος της απόφασης για συμπληρωματική περίοδο 12 μηνών.
(4)
Η απόφαση 2006/502/ΕΚ απαγορεύει τη διάθεση στην αγορά μη ασφαλών για τα παιδιά αναπτήρων και φαντεζί αναπτήρων από τις 11 Μαρτίου 2007. Ωστόσο, μετά την εν λόγω ημερομηνία, μπορούν ακόμη να διατίθενται στους καταναλωτές μη ασφαλείς για τα παιδιά αναπτήρες και φαντεζί αναπτήρες μέχρι την εξάντληση των αποθεμάτων. Καθώς οι μη ασφαλείς για τα παιδιά αναπτήρες και οι φαντεζί αναπτήρες δημιουργούν σοβαρό κίνδυνο, πρέπει να απαγορευθεί η διάθεση των εν λόγω αναπτήρων στους καταναλωτές.
(5)
Πρέπει να εγκριθούν οι συντομότερες δυνατές μεταβατικές περίοδοι για την εφαρμογή των μέτρων που θεσπίζει η παρούσα απόφαση, σύμφωνα με την ανάγκη για την πρόληψη περαιτέρω ατυχημάτων, λαμβάνοντας παράλληλα υπόψη τους τεχνικούς περιορισμούς και την εξασφάλιση της αναλογικότητας. Επίσης, απαιτούνται μεταβατικές περίοδοι για τα κράτη μέλη προκειμένου να εξασφαλίσουν την αποτελεσματική εφαρμογή των μέτρων. Κατά συνέπεια, η απαγόρευση της διάθεσης μη ασφαλών για τα παιδιά αναπτήρων και φαντεζί αναπτήρων στους καταναλωτές πρέπει να τεθεί σε ισχύ ένα έτος μετά την ημερομηνία εφαρμογής της απαγόρευσης της διάθεσης των εν λόγω προϊόντων στην αγορά.
(6)
Συνεπώς, είναι απαραίτητο να τροποποιηθεί ανάλογα η απόφαση 2006/502/ΕΚ.
(7)
Τα μέτρα που ορίζονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει της οδηγίας 2001/95/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2006/502/ΕΚ τροποποιείται ως εξής:
1)
Στο άρθρο 2 προστίθενται οι ακόλουθες παράγραφοι 3 και 4:
«3. Τα κράτη μέλη εξασφαλίζουν ότι μόνον οι ασφαλείς για τα παιδιά αναπτήρες διατίθενται σε καταναλωτές από τις 11 Μαρτίου 2008.
4. Τα κράτη μέλη απαγορεύουν τη διάθεση φαντεζί αναπτήρων σε καταναλωτές από τις 11 Μαρτίου 2008».
2)
Στο άρθρο 6, η παράγραφος 2 αντικαθίσταται από την ακόλουθη:
«2. Η παρούσα απόφαση εφαρμόζεται μέχρι τις 11 Μαΐου 2008».
Άρθρο 2
Τα κράτη μέλη λαμβάνουν τα απαραίτητα μέτρα για τη συμμόρφωση με την παρούσα απόφαση μέχρι τις 11 Μαΐου 2007 το αργότερο και τα δημοσιεύουν. Ενημερώνουν αμέσως την Επιτροπή σχετικά.
Άρθρο 3
H παρούσα απόφαση απευθύνεται στα κράτη μέλη.
Βρυξέλλες, 12 Απριλίου 2007.

Labels: 1
7
3
0
15